Oudpolisiekommissaris doen poligraaftoets oor ‘Bird-Island’-beweringsGenl. Johan van der Merwe by Charles Kemp. Foto: Verskaf. Genl. Johan van der Merwe, oudpolisiekommissaris, het Woensdag ŉ poligraaftoets ondergaan nadat hy Sondag in die briewerubriek in Rapport geskryf het dat hy bereid is om ŉ leuenverklikkertoets af te lê in ŉ poging om sekere bewerings wat in die omstrede boek Die seuns van Bird Island vervat is, te weerlê. Die proses is deur PretoriaFM gefasiliteer. Die toets is deur Charles Kemp, ŉ poligraaf verbonde aan die Poligraaf Instituut van Suid-Afrika (Pisa) uitgevoer. Die fokus van die poligraaftoets was spesifiek die beweerde verdwyning van die dossier wat Magnus Malan, oudminister van verdediging, en Barend du Plessis, oudminister van finansies, by ŉ beweerde pedofielnetwerk betrek. Mark Minnie, medeskrywer van die boek en oudspeurder, het beweer dat die dossier met inligting wat hy saamgestel het oornag uit sy kantoor verdwyn het. Kemp het gesê die volgende vier vrae is aan Van der Merwe gevra. Kemp het gesê daar was geen beduidende indikasie van misleiding van Van der Mewe se kant af nie. “Dit is dus my opinie dat genl. Van der Merwe eerlik was toe hy die vrae beantwoord het.” Luidens ŉ verklaring wat Woensdagmiddag laat deur PretoriaFM uitgereik is, het die poligraaftoets bevind dat Van der Merwe “die waarheid praat as hy sê dat hy nie bewus was van ŉ dossier wat die oudministers Malan en Du Plessis by ŉ beweerde pedofielnetwerk betrek nie en dat hy ook nie ŉ rol gespeel het in die beweerde verdoeseling van so ŉ dossier nie.” Van der Merwe het tydens ŉ onderhoud met PretoriaFM gesê dit was juis vir hom belangrik om die bestaan van die dossier te bevraagteken omdat daar die afgelope tyd uit verskillende oorde verskeie bewerings gemaak is oor lede van die destydse veiligheidsmag en daar ŉ “sluier getrek word” oor die ANC se destydse terreurdade. “Daar word nou die eensydige indruk geskep dat dit net die vorige regering en lede van die veiligheidsmagte was wat hulle skuldig gemaak het aan wandade terwyl dit in die meeste gevalle sonder enige gronde of bewyse is en aanvaar word as die waarheid.” Genl. Johan van der Merwe by Charles Kemp. Foto: Verskaf. Van der Merwe sê “koerante en uitgewers” sal die samelewing ŉ guns bewys om die persone wat dié soort bewerings maak beskikbaar te stel om hulself aan dié soort toetse te onderwerp en op daardie manier verseker dat hul geloofwaardigheid beskerm word. Hy beweer ook die bewerings in die boek is vaag en kan nie nagegaan word deur middel van getuies nie omdat die getuies in die meeste gevalle dood is. Chris Steyn, ŉ voormalige ondersoekende joernalis, en Minnie beweer in Die seuns van Bird Island dat drie voormalige ministers van die Nasionale Party in die 1980’s by pedofilie betrokke was. Skaars twee weke ná die boek se bekendstelling is Minnie dood aangetref op ŉ vriend se kleinhoewe in Theesecombe aan die buitewyke van Port Elizabeth. Hy is met ŉ skietwond aan sy kop en ŉ vuurwapen langs hom gevind. ŉ Selfmoordbrief is op die toneel gevind.